
                                                    Nr.4c-3/472/2013
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra propunerii legislative pentru completarea Ordonanţei de Guvern nr.99/29.08.2000 privind comercializarea produselor şi serviciilor de piaţă, republicată, transmisă cu adresa nr.P.l.x. 466 din 11 noiembrie 2013.


În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

PREŞEDINTE,

Iulian Iancu

                                                    Nr.4c-3/472/2013
R A P O R T

asupra propunerii legislative pentru completarea Ordonanţei de Guvern nr.99/29.08.2000 privind comercializarea produselor şi serviciilor de piaţă, republicată


În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia pentru industrii şi servicii a fost sesizată, spre dezbatere în fond, cu propunerea legislativă pentru completarea Ordonanţei de Guvern nr.99/29.08.2000 privind comercializarea produselor şi serviciilor de piaţă, republicată, transmisă cu adresa nr.P.l.x. 466 din 11 noiembrie 2013, înregistrată la comisie sub nr.4c-3/472 din 12 noiembrie 2013.


Consiliul Legislativ, cu avizul nr.422/22.05.2013, avizează favorabil propunerea legislativă cu observaţii şi propuneri.



Guvernul, prin actul nr.1210/12.07.2013, nu susţine adoptarea propunerii legislative în forma prezentată.


Senatul, în  şedinţa din 05 noiembrie 2013, a respins propunerea legislativă.



Comisia juridică, de disciplină şi imunităţi, cu avizul nr.Pl-x 466 din 09 decembrie 2013, a avizat negativ propunerea legislativă.

Propunerea legislativă are ca obiect de reglementare modificarea şi completarea Ordonanţei Guvernului nr. 99/2000 privind comercializarea produselor şi serviciilor de piaţă, în scopul unei mai bune reglementări a anumitor aspecte referitoare la atribuţiile autorităţilor administraţiei publice locale în ceea ce priveşte autorizarea şi controlul activităţilor de comercializare a produselor şi serviciilor de piaţă.

Iniţiativa propune, în principal:

- introducerea obligaţiei obţinerii unei autorizaţii prealabile emise de autorităţile administraţiei publice în vederea efectuării unui exerciţiu comercial;

- introducerea obligaţiei ca orarul de funcţionare să fie aprobat de către autoritatea administraţiei publice locale;

- introducerea prevederii potrivit căreia mărfurile ce fac obiectul reducerilor de preşuri să fie depozitate separat de celelalte produse şi comercializate fie în raioane/spaţii special amenajate pentru această operaţiune, fie în cadrul aceloraşi raioane, caz în care trebuie să fie bine individualizate;

- reglementarea ca amenzile şi veniturile ilicite confiscate să se facă venit la Administraţia Financiară sau Garda Financiară de pe raza administrativ-teritorială;

- constatarea şi sancţionarea contravenţiilor să fie făcute de organele de control abilitate ale primăriilor.



Membrii Comisiei pentru industrii şi servicii au examinat propunerea legislativă în şedinţa din 16 decembrie 2013 şi au hotărât, în unanimitate, să propună Plenului Camerei Deputaţilor respingerea propunerii legislative, din următoarele considerente:

- impunerea depozitării în spaţii separate a mărfurilor ce fac obiectul reducerilor de preţuri poate crea probleme comercianţilor, mai ales în cazul celor mici, care nu întotdeauna dispun de spaţii pentru acest scop;

- referitor la propunerea ca amenzile şi veniturile ilicite confiscate să se facă venit la Administraţia Financiară sau Garda Financiară, aceasta din urmă a fost desfiinţată prin Ordonanţa de urgenţă a Guvernului nr.74/2013, activităţile Gărzii Financiare fiind preluate de Agenţia Naţională de Administrare Fiscală şi potrivit prevederilor art.73 din Ordonanţa Guvernului nr.99/2000, amenzile şi veniturile ilicite confiscate se fac venit la bugetul de stat;

- în ce priveşte modificarea potrivit căreia organele de control ale primăriilor să poată constata şi sancţiona toate contravenţiile prevăzute la art.23, Ordonanţa Guvernului nr.99/2000 prevede o împărţire a sancţiunilor între primării, Autoritatea Naţională pentru Protecţia Consumatorilor şi reprezentanţii Ministerului Finanţelor Publice, conform competenţelor, fiecare instituţia având atribuţii specifice, precum şi capacitatea de expertiză pe domeniile sale de activitate.



La lucrările comisiei a participat, în calitate de invitat, din partea Departamentului pentru Întreprinderi Mici şi Mijlocii, Mediu de Afaceri şi Turism: doamna Anca Laura Ionescu – secretar de stat.



La lucrările comisiei au fost prezenţi 29 de deputaţi din totalul de 34 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor ordinare.



În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, cu modificările şi completările ulterioare,Camera decizională pentru această propunere legislativă este Camera Deputaţilor.
                        PREŞEDINTE,                                   SECRETAR,

                          Iulian Iancu                                       Istvan Antal

